Ku samah neras hiyeg waxwenete Kiyavwiye Jesus givetunat amekene Anas,
ig Simawh Pedru makeknene gihavukis butte.
Nah Joawh nah hawata makeknene gihavukis.
Igkisme hiyeg danuh atere arit amekene Anas givin.
Igkis pareke atere givinbukut.
Nah hawata pareke aterewata.
Ig muwvegviyene gikivarakis ig nuhiyakni.
Nikwe gihiyega isakse nah parak.
Igme Pedru misekwe aytontak aranwatak iyar alapota kabaywaktak.
Nah hiyapni hene,
nah awna gut ku pariye avuriwkevutno lapot:
— Uya isaksa nukebyi parak hawata.
Hene eg paraksevgi.
Ayteke nor tino avuriwkevutno lapot eg awna git Pedru:
— Mmah ka pisnema hawata ner awayg gikannuhni?
Igme kaytwa guwn:
— Ka nahnema.
Ayteke ig tivik tabire ahumwat tiket.
Neras muwveg gibukvig gikakkis gihiyegavu igkis hamehe egu tiket ayge mmanawa ayge ka aynsima kisevikri.
Igkis tabirbet ayge awehewnekis.
Igme Pedru hawata tabire atere awahpusewnata.
Avimwata ini neras muwveg gisandagmavukis waxwe Kiyavwiye Jesus givetunat ner muwvegviyene gikivarakis,
giw Anas.
Ayge ig ayapte Kiyavwiye Jesus.
Ig ayavgi:
— Pariyeki pikannuhnivwi?
Pariyeki pinetni gitkis?
Igme kaytwa giwn:
— Nah ka ayamawnema adahan nah kannuhekne.
Nah kannuhak giwtrikneswa madikte hiyeg.
Nah kannuhekne ku kiney judeyenevwi pahadguvu.
Nah kannuhak aynte ariku leglis,
aynte ariku Uhokri Givin.
Mmahki pis ayavun amin nnetni gitkis hiyeg?
Pis ka kis ayavun.
Kiskama yis ayap hiyeg ku pariye timepnevwi nuwnuh amin ku pariye nnetni gitkis.
Igkisnewa hiyak ku kamin nah kinetihwa.
Pahavwi muwveg gisandagma ayge gihumwa Kiyavwiye Jesus ig timapni inakni giwn hene,
ig biwhpig.
Ig awna git:
— Mmahki pis kaytwa giwn muwvegviyene gikivarakis hene?
Igme Kiyavwiye Jesus kaytwa giwn:
— Ku inakni nuwnuh ka kibeynema iwit,
uya akki wotuh.
Heneme ku nah awna kibeyne iwit,
mmahki pis biwhun nikwe?
Igme amekene Anas hiyapni hene,
ig ka hiya gisamanak.
Ayteke nikwe ig awahkiswig gidukwenewa waneke giwan gimkanit gihigi Kayfas ku pariye hawata muwvegviyene gikivarakis adahan igme hiyak gikak.
Ig danuh atere ku kiney madikte izhaewyenevwi giwewkistenkis,
ayge igkis tukuhwebdi giw.
Avimwata ini Simawh Pedru gidukwenewa tabirnene ayge kabaywak awahpusewne.
Ayteke nikwe neras hiyeg ayge awna git:
— Mmah ka ba pisnema gaytakis ner awayg gikannuhnivwi?
Igme wihwe giw Kiyavwiye Jesus akiw.
Ig awna:
— Ka nahnema.
Ayteke pahavwi muwvegviyene gikivarakis gibuk awna git Pedru.
Ig gikebyi ner awayg ku pariye Pedru ihuke gitaybi.
Ig awna git:
— Nah hiyapi aynte amutrivwi gikak ner awayg.
Igme Pedru wihwe giw Kiyavwiye Jesus akiw.
Nikwenewa pahavwi takarak awna.